Shqipëri: Autoritetet më të larta të vendit përshëndesin vrasjen e Osama Bin Ladenit
Presidenti Topi thotë se kjo është një prej fitoreve më të rëndësishme në luftën kundër terrorizmit ndërkombëtar
Në Shqipëri, autoritetet më të lartë shtetërore dhe politike të vendit përshëndetën sot vrasjen e Osama Bin Ladenit, kreut të organizatës terroriste Al Qaeda, duke e cilësuar këtë si një nga ngjarjet dhe fitoren më të rëndësishme në luftën kundër terrorizmit. Presidenti Bamir Topi i dërgoi një mesazh presidentit amerikan barack Obama, ndërsa kryeministri Sali Berisha e cilësoi si një fitore të madhe të paqes. Kryetari socialist Edi Rama nga ana e tij u shpreh se presidenti amerikan mbajti një premtim të madh Njoftimi i vrasjes së Osma Bin Ladenit, njeriut të konsideruar si figura kyce e terrorizmit, që në orët e para të ditës ishte lajmi kryesor në mediat shqiptare, ndërsa autoritetet më të larta shtetërore e politike të vendit iu bashkuan mesazheve përshëndetëse të udhëheqësve botëror për operacionin ushtarak të realizuar nga forcat amerikane. Presidenti Bamir Topi i dërgoi një mesazh presidentit amerikan Barak Obama duke e konsideruar eleminimin e Bin Ladenit si "një prej fitoreve më të rëndësishme në luftën kundër terrorizmit ndërkombëtar". Duke kujtuar edhe angazhimin e forcave shqiptare Presidenti Topi shkruan se ndihet "krenar që Shqipëria është rreshtuar përkrah aleatit dhe mikut të saj më të madh". Në mesazhin e tij presidenti Topi rikonfirmon "angazhimin se Shqipëria do të vazhdojë të përmbushë me devotshmëri angazhimet e saj në kuadër të Natos duke dhënë kontributin e vetnë sfidat e ardhshme për liri e demokraci". Për kryeministrin Sali Berisha, "Osama Bin Ladeni ishte një ndër figurat më të zeza të historisë së njerëzimit" i cili, sic theksoi zoti Berisha vrau me mijëra të pafjashëm për të realizuar qëllimet e tij mesjetare e cnjerëzore: "Në strofkullën e tij ai mori atë përgjigje që meritonte prej vitesh. Kjo është një fitore e madhe e Shteteve të Bashkuara të Amerikës , presidentit Barak Obama, është një fitore e madhe e paqes dhe të gjithë atyre që e konsiderojnë terrorizmin si armik numër një të paqes dhe lirisë së tyre". Nga ana e saj kryetarja e parlamentit Jozefina Topalli u shpreh se "sot bota është më e sigurt dhe se vrasja e Bin Ladenit dëshmon se terrorrizmi ndëshkohet rëndë dhe është i pashpresë". Ndërsa për ministrin e jashtëm Edmond Haxhinasto “Shqipëria si një nga vendet e para që iu bashkua aleancës kundër terrorizmit ndërkombëtare, shpreh bindjen se qëndimi i palëkundur në luftën kundër akteve terroriste dhe frtymëzuesve të tyre, përbën kkycin e suksesit të luftës sonë të përbashkët për të siguruar paqen dhe lirinë në botë". Kryetari socialist Edi Rama i telefonoi ambasadorit amerikan në Tiranë Aleksandër Arvizu duke e vlerësuar eleminimin e Bin Ladenit "një fitore të madhe kundër terrorizmit" e duke theksuar se "Presidenti Obama mbajti një premtim të madh".